               ЕВРОПЕЙСКА КОМИСИЯ
            Брюксел, 13.9.2017
            COM(2017) 472 final
            Препоръка за
            РЕШЕНИЕ НА СЪВЕТА
            за разрешаване на започването на преговори за споразумение за свободна търговия с Австралия
            {SWD(2017) 292}{SWD(2017) 293}

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               ·Основания и цели на предложението

               Европейският съюз (ЕС) поддържа с Австралия отлични политически връзки и добре развити връзки в областта на търговията и инвестициите, основаващи се на общи ценности, каквито са демокрацията и правата на човека. Австралия има сключени голям брой споразумения за свободна търговия (ССТ) с трети държави. ЕС няма двустранно споразумение за свободна търговия с Австралия, поради което са сравнително по-малко благоприятни условията за достъп на предприятията от ЕС до австралийския пазар.

               В съвместното изявление от 22 април 2015 г.
                  1
                на върховния представител на Европейския съюз по въпросите на външните работи и политиката на сигурност и заместник-председател на Европейската комисия и на министъра на външните работи на Австралия се подчертава необходимостта от допълнително укрепване на двустранните връзки в областта на търговията и инвестициите. То бе последвано от съвместното изявление от 15 ноември 2015 г.
                  2
                на ръководителите на ЕС и Австралия, в което същите изразяват съгласието си да започне работата по стартирането на преговори за ССТ.

                  Главната цел на предложението е да се създадат по-благоприятни условия за понататъшно увеличаване на търговския обмен и инвестициите между ЕС и Австралия. Общите цели на настоящото предложение включват, както следва:

               ·насърчаването на интелигентен, устойчив и приобщаващ растеж чрез разширяване на търговията;

               ·създаването на работни места и на възможности за трудова заетост, както и повишаването на благосъстоянието;

               ·увеличаването на ползите за потребителите;

               ·повишаването на конкурентоспособността на Европа на световните пазари, както и

               ·укрепването на сътрудничеството по свързани с търговията въпроси с партньор, който споделя същите ценности.

                  Тези цели са в духа на съобщението на Комисията, озаглавено „Търговията — за всички. Към една по-отговорна търговска и инвестиционна политика“
                     3
                  . В съобщението се подчертава необходимостта да се даде нов тласък на двустранните ни връзки, за да се осигурят работни места и растеж, като се премахнат като цяло пречките пред търговията и инвестициите. Същевременно е необходимо да се съхрани високото равнище на социална и екологична защита в ЕС и да се допринесе за постигането и на други свързани с търговията цели на политиката, в т.ч. устойчивото развитие и специалните нужди на малките и средните предприятия (МСП).

                  По-специално, в съобщението „Търговията — за всички“ се подчертава, че „Австралия и Нова Зеландия са близки партньори на Европа, които споделят европейските ценности и мнения по много въпроси и играят важна роля в азиатско-тихоокеанския регион и в многостранните форуми. По-здравите икономически връзки с тези държави ще осигурят и солидна основа за по-задълбочена интеграция с по-широк кръг от вериги за създаване на стойност в азиатско-тихоокеанския регион. Укрепването на тези връзки следва да бъде приоритет.“

                  Освен това целите са в съответствие със заключенията на Съвета относно търговията от 21 ноември 2014 г.
                     4
                  , в които се подчертава, че търговията със стоки, услуги и инвестициите могат да дадат значителен принос към постигането на целите, залегнали в основата на „Стратегическата програма за Съюза в период на промени“. В заключенията се заявява и че въз основа на постигнатия осезателен напредък по двустранната търговска програма на ЕС усилията следва да се посветят на постигане на споразумения с особено важни партньори. По същия начин тази цел съответства и на заключенията на Съвета относно търговията и инвестициите от 27 ноември 2015 г.
                     5
                  , в които той подкрепя сключването на амбициозни, всеобхватни и взаимноизгодни двустранни споразумения за търговия и инвестиции и призовава Комисията да работи за постигане на напредък в преговорите в азиатско-тихоокеанския регион.

               ·Съгласуваност със съществуващите разпоредби в тази област на политиката

               Описаните по-горе цели са напълно съвместими с Договора за Европейския съюз (ДЕС), според който Европейският съюз следва да насърчава интеграцията на всички страни в световната икономика, включително чрез постепенно премахване на пречките пред международната търговия
                  6
               .

               Тези цели са в съответствие и със съобщението „Европа 2020 — Стратегия за интелигентен, устойчив и приобщаващ растеж“
                  7
               , в което се посочва, че търговската стратегия на Европа ще включва „предложения за стратегически диалози на високо равнище с основни партньори за дискусии по въпроси, вариращи от пазарния достъп, регулаторната рамка, световните дисбаланси, енергетиката и измененията на климата и достъпа до суровини, до бедността, образованието и развитието в света“.

               Наред с това целите са в пълно съответствие с целите, формулирани в съобщенията на Европейската комисия, озаглавени „Small Business Act“ за Европа“
                  8
                (2008 г.) и „Малък бизнес, голям свят“
                  9
                (2011 г.). Подкрепата за икономическите дейности на МСП извън ЕС също е част от общата стратегия на Съюза във връзка с конкурентоспособността, както се изтъква в съобщението „За възраждане на европейската промишленост“
                  10
                (2014 г.).

               Целите отговарят също така на принципите, установени в ДЕС, които гласят, че политиките и действията на ЕС следва да бъдат насочени към утвърждаване и укрепване на правата на човека
                  11
                и към допринасяне за разработването на международни мерки за опазване и подобряване на качеството на околната среда и устойчивото управление на световните природни ресурси, с цел осигуряване на устойчиво развитие
                  12
               .

               Целите са в съответствие с другите политики на ЕС и с Хартата на основните права на Европейския съюз.

               И накрая, целите са съобразени с приоритета на Комисията „Юнкер“ за възстановяване на растежа в Европа и увеличаване на работните места, без да се генерират нови дългове, с „Инвестиционния план“ (или „Европейския фонд за стратегически инвестиции“)
                  13
               , както и със специфичните приоритети, набелязани в Работната програма на Комисията за 2017 г.
                  14

               Настоящата препоръка се отнася до споразумение, което да обхване либерализирането на търговията със стоки, услугите, обществените поръчки и преките чуждестранни инвестиции, заедно със свързаните с тях правила, например по отношение на правата върху интелектуална собственост.

               ·Съгласуваност с другите политики на Съюза

               Въпросът за съгласуваността със съществуващите разпоредби в тази област на политиката е разгледан по-горе в раздела „Съгласуваност със съществуващите разпоредби в тази област на политиката“.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               ·Правно основание

               Член 218, параграфи 3 и 4 от Договора за функционирането на Европейския съюз (ДФЕС).

               ·Субсидиарност (при неизключителна компетентност)

               Съгласно член 5, параграф 3 от ДЕС принципът на субсидиарност не се прилага в областите, които попадат в изключителната компетентност на ЕС. Общата търговска политика е сред областите, изброени в член 3 от ДФЕС, в които Съюзът разполага с изключителна компетентност. Тази политика включва договарянето на търговски споразумения по реда на, inter alia, член 207 от ДФЕС.

               ·Пропорционалност

               В съответствие с принципа на пропорционалност бяха разгледани всички възможни варианти на политиката, за да се оцени вероятната ефективност на тези политически намеси, както е подробно описано в Доклада за оценка на въздействието.

               ·Избор на инструмент

                  Решение на Съвета на Европейския съюз

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

               ·Последващи оценки/проверки за пригодност на съществуващото законодателство

                  Не е приложимо.

               ·Консултации със заинтересованите страни

               Комисията активно си взаимодейства със заинтересованите партньори и проведе обширна обществена онлайн консултация
                  15
               , за да почерпи подробни мнения, що се отнася до бъдещето на търговските и икономическите връзки между ЕС и Австралия
                  16
               .

               Въпросната консултация беше проведена от 11 май до 3 юни 2016 г. Началото ѝ беше обявено на уебсайта на генерална дирекция „Търговия“ и бе публикувана на портала „EU Survey“ (портала на Комисията за обществени онлайн консултации). Заинтересованите страни от и извън ЕС бяха поканени да отговорят на въпроси, обхващащи широк кръг от теми, касаещи търговията и инвестициите между ЕС и Австралия.

               Комисията получи 108 отговора от широк кръг от респонденти. Обобщение на отговорите е включено в Доклада за оценка на въздействието, а отделните отговори бяха публикувани, стига конкретният респондент да е нямал възражения срещу това.

               ·Събиране и използване на експертни становища

                  Възложено беше на външен консултант извършването на предварителен анализ на потенциалното въздействие на разглежданите варианти във връзка със ССТ.

                  Комисията също така поддържаше контакт с различни заинтересовани страни, които споделиха становището си по специфични въпроси, свързани с достъпа до пазара и с други пречки пред търговията, с които се сблъскват в търговските и инвестиционните си отношения с Австралия.

               ·Оценки на въздействието

                  При все че обхватът на оценката на въздействието, обхванала търговски, инвестиционни и други въпроси, беше по-широк от настоящата препоръка, заключенията от нея остават валидни по отношение на тази препоръка.

                  Докладът за оценка на въздействието и неговото резюме, както и положителното становище с резерви на Комитета за регулаторен контрол, ще бъдат оповестени публично.

                  В допълнение към оценката на въздействието, в рамките на независима Оценка на въздействието върху устойчивото развитие, която ще бъде извършена от външни консултанти, ще бъде разгледано потенциалното икономическо и социално въздействие на ССТ, както и потенциалното му въздействие върху правата на човека и околната среда. Оценката на въздействието върху устойчивото развитие ще бъде извършена успоредно с преговорите по ССТ и ще се опре на обширна консултация със заинтересованите страни, и по-специално с гражданското общество. Оценката на въздействието върху устойчивото развитие ще приключи преди парафирането на ССТ, а констатациите от нея ще бъдат взети предвид при преговорния процес.

               ·Регулаторна пригодност и опростяване

                  СТТ следва да разкрие пред МСП нови възможности за бизнес, както и за постигане на икономии в резултат на либерализацията, подобрената правна рамка, подобрените митнически процедури и повишената регулаторна прозрачност. Докладът за оценка на въздействието съдържа подробна информация за потенциалното въздействие върху заинтересованите страни и различните икономически сектори.

               ·Основни права

                  В Доклада за оценка на въздействието е разгледан въпросът за основните права от гледна точка на социалните, екологичните и свързаните с правата на човека аспекти.

                  В съответствие с установената политика на ЕС, ССТ следва да съдържа отделна глава, посветена на търговията и устойчивото развитие.

               4.ОТРАЖЕНИЕ ВЪРХУ БЮДЖЕТА

                  ССТ ще има ограничено отрицателно въздействие върху бюджета на ЕС под формата на дължими мита в резултат на либерализирането на митническите тарифи. Очакванията са непрякото положително въздействие да се изрази в увеличаване на ресурсите, свързани с данъка върху добавената стойност и брутния национален доход.

               5.ДРУГИ ЕЛЕМЕНТИ

               ·Планове за изпълнение и механизъм за мониторинг, оценка и докладване

                  В съответствие с поетия ангажимент в съобщението от 2015 г., озаглавено „Търговията — за всички“, ще бъде извършена задълбочена последваща оценка на въздействието на ССТ, което се предвижда да бъде сключено с Австралия, след като то бъде в сила достатъчно дълго време, за да се осигури наличието на необходимите данни. Докладът за оценка на въздействието съдържа подробна информация за планирания механизъм за мониторинг и оценка.

               ·Обяснителни документи (за директивите)

                  Не е приложимо.

                  •
                        Подробно разяснение на конкретните разпоредби на предложението

               Не е приложимо.

               ·Процедурни аспекти

               Комисията ще води преговорите от името на Съюза.

               В съответствие с член 218, параграф 4 от ДФЕС се предлага Съветът на Европейския съюз да посочи комитета „Търговска политика“ като комитета, с който да се провеждат задължителни консултации в хода на преговорите.

               Европейският парламент ще бъде информиран на всички етапи от процедурата в съответствие с член 218, параграф 10 от ДФЕС.

               Комисията приветства факта, че членовете на Съвета на Европейския съюз все повече информират на ранен етап националните си парламенти за търговските преговори в съответствие с техните институционални практики. Тя насърчава членовете на Съвета на Европейския съюз да сторят същото по отношение на настоящата препоръка за решение на Съвета, като надлежно вземат предвид Решение 2013/488/ЕС на Съвета относно правилата за сигурност за защита на класифицирана информация на ЕС
                  17
               .

               Комисията ще информира Австралия за вътрешните правила на ЕС по отношение на прозрачността и достъпа на Съвета на Европейския съюз и Европейския парламент до преговорните документи.

               Комисията публикува настоящата препоръка и притурката към нея непосредствено след тяхното приемане.

               Комисията препоръчва указанията за водене на преговори да бъдат публикувани непосредствено след тяхното приемане.

               Препоръка за

               РЕШЕНИЕ НА СЪВЕТА

               за разрешаване на започването на преговори за споразумение за свободна търговия с Австралия

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 218, параграфи 3 и 4 от него,

               като взе предвид препоръката на Европейската комисия,

               КАТО ИМА ПРЕДВИД, че следва да започнат преговори с цел сключване на споразумение за свободна търговия с Австралия,

               ПРИЕ НАСТОЯЩОТО РЕШЕНИЕ:

               Член 1

               Комисията се упълномощава да договори от името на Съюза споразумение за свободна търговия с Австралия.

               Член 2

               Указанията за водене на преговорите се съдържат в притурката.

               Член 3

               Преговорите се водят при консултиране с комитета „Търговска политика“.

               Член 4

               Настоящото решение и притурката към него се публикуват непосредствено след тяхното приемане.

               Член 5

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                  http://eeas.europa.eu/statements-eeas/2015/150422_04_en.htm

                     (2)

                  http://europa.eu/rapid/press-release_STATEMENT-15-6088_en.htm

                     (3)

                  http://publications.europa.eu/bg/publication-detail/-/publication/d90eda7c-7299-11e5-9317-01aa75ed71a1/language-bg

                     (4)

                  http://www.consilium.europa.eu/uedocs/cms_data/docs/pressdata/EN/foraff/145908.pdf

                     (5)

                  http://www.consilium.europa.eu/en/meetings/fac/2015/11/st14688_en15_pdf/

                     (6)
                  Член 21, параграф 2, буква д) от ДЕС.

                     (7)

                  http://eur-lex.europa.eu/legal-content/BG/TXT/PDF/?uri=CELEX:52010DC2020&rid=2

                     (8)

                  http://eur-lex.europa.eu/legal-content/BG/TXT/?uri=CELEX:52008DC0394

                     (9)

                  http://eur-lex.europa.eu/legal-content/bg/ALL/?uri=CELEX:52011DC0702

                     (10)

                  http://eur-lex.europa.eu/legal-content/BG/TXT/?uri=CELEX:52014DC0014

                     (11)
                  Член 21, параграф 2, буква б) от ДЕС.

                     (12)
                  Член 21, параграф 2, буква е) от ДЕС.

                     (13)

                  https://ec.europa.eu/commission/priorities/jobs-growth-and-investment/investment-plan_bg

                     (14)

                  https://ec.europa.eu/info/publications/work-programme-commission-key-documents-2017_bg

                     (15)

                  http://trade.ec.europa.eu/consultations/index.cfm?consul_id=195

                     (16)
                  В рамките на същата обществена онлайн консултация беше разгледан и въпросът за бъдещето на търговските и икономическите връзки между ЕС и Нова Зеландия

                     (17)

                  http://eur-lex.europa.eu/legal-content/BG/TXT/?uri=CELEX:32013D0488

    ---documentbreak---

               ЕВРОПЕЙСКА КОМИСИЯ
            Брюксел, 13.9.2017
            COM(2017) 472 final
            ПРИЛОЖЕНИЕ
            към
            Препоръка за Решение на Съвета
            за разрешаване на започването на преговори за Споразумение за свободна търговия с Австралия
            {SWD(2017) 292}{SWD(2017) 293}

               ПРИТУРКА

               УКАЗАНИЯ ЗА ВОДЕНЕ НА ПРЕГОВОРИ ЗА СПОРАЗУМЕНИЕ ЗА СВОБОДНА ТЪРГОВИЯ С АВСТРАЛИЯ

               А. ЕСТЕСТВО И ОБХВАТ НА СПОРАЗУМЕНИЕТО

               Споразумението следва да включва само разпоредби относно свързаните с търговията и преките чуждестранни инвестиции сфери, които са приложими между страните по него.

               Споразумението следва да бъде амбициозно, всеобхватно и изцяло съобразено с установените правила и задължения в рамките на Световната търговска организация (СТО). Преговорите следва да се водят и приключат при отчитане на поетите ангажименти в рамките на СТО. В него следва да бъдат заложени високоамбициозни цели, надхвърлящи съществуващите ангажименти по линия на СТО.

               В споразумението следва да се предвиди постепенното и на реципрочна основа либерализиране на търговията със стоки и услуги и на преките чуждестранни инвестиции. То ще включва правила във връзка и с други свързани с търговията сфери с оглед насърчаване, улесняване или управление на въпросната търговия и преки чуждестранни инвестиции. Всички ангажименти, произтичащи от споразумението, се поемат с цел постигане на пряк и незабавен ефект върху търговията, а когато е относимо - и в рамките на общите правила на ЕС.

               Споразумението следва да включва задължения в сферите, които са от компетентността на всички имащи отношение органи и субекти на двете страни по споразумението.

               Б. ПРЕДЛОЖЕНИЕ ВЪВ ВРЪЗКА СЪС СЪДЪРЖАНИЕТО НА СПОРАЗУМЕНИЕТО

               Преамбюл и общи принципи

               В преамбюла следва да се припомни, че партньорството с Австралия се основава на общите принципи и ценности, залегнали в Рамковото споразумение ЕС-Австралия. Споразумението следва да съставлява част от всеобхватната рамка за политическите връзки и институционална такава, предвидена в Рамковото споразумение
                  1
               .

               С цел либерализиране на двустранната търговия и на преките чуждестранни инвестиции, споразумението следва да съдържа, наред с другото, позоваване и на:

               ·принципите и целите на външното действие на ЕС;

               ·ангажираността на страните с устойчивото развитие и приноса на международната търговия за устойчивото развитие в неговото стопанско, социално и екологично измерение, в т.ч. икономическото развитие, намаляването на бедността, пълната и ефективна заетост и достойния труд за всички, опазването и съхранението на околната среда и на природните ресурси;

               ·ангажираността на страните с пълното зачитане на правата и спазване на задълженията, произтичащи за тях от членството им в СТО;

               ·ангажираността на страните с повишаването на благосъстоянието на потребителите посредством политики, осигуряващи високо равнище на защита на потребителите и икономическо благосъстояние;

               ·правото да се регулира стопанската дейност в защита на обществения интерес, с оглед постигането на легитимните цели на обществената политика, например в областта на опазването и подобряването на общественото здраве, социалните услуги, общественото образование, безопасността, околната среда, обществения морал, социалната закрила и защитата на потребителите, неприкосновеността на личния живот и защитата на данните, както и насърчаването и опазването на културното многообразие;

               ·целта за създаване от споразумението на нова рамка за икономическите връзки между страните и, преди всичко, за развитието на търговския обмен и на преките чуждестранни инвестиции;

               ·споделяната от страните цел за вземане под внимание на конкретните предизвикателства, пред които са изправени малките и средните предприятия (МСП) във връзка с приноса им за развитието на търговския обмен и на преките чуждестранни инвестиции;

               ·ангажираността на страните да общуват с всички съответни заинтересовани страни, в т.ч. организации/представители на частния сектор и гражданското общество.

               Цели

               Споразумението следва да потвърди общата цел за постепенно и на реципрочна основа съществено либерализиране на цялата търговия със стоки и услуги и на преките чуждестранни инвестиции, при пълно спазване на правилата на СТО, и по-специално член ХХІV от Общото споразумение за митата и търговията (ГАТТ) и член V от Общото споразумение по търговията с услуги (ГАТС).

               Споразумението следва да осигури високо равнище на пазарен достъп до обществени поръчки и до свързани с търговията права върху интелектуална собственост (ПИС), в т.ч. географски означения, и да задълбочи диалога и сътрудничеството във връзка с техническата и регулаторната рамка.

               Споразумението следва да признае първостепенното значение, което има за страните целта за устойчивото развитие, и същевременно да способства за спазването на международните екологични и социални споразумения и стандарти с оглед насърчаване на търговията. Устойчивото развитие следва да бъде водещата нишка в цялото споразумение, обхващаща както социалните, така и екологичните въпроси. Споразумението следва да гарантира, че страните няма да насърчават търговията или преките чуждестранни инвестиции за сметка на вътрешното си екологично и трудово законодателство и това в областта на здравословните и безопасни условия на труд, и съответните стандарти, или като занижават основни трудови стандарти или закони, имащи за цел да защитават и насърчават културното многообразие.

               Търговия със стоки

               Вносни и износни мита и нетарифни мерки

               Споразумението има за цел да се осигури възможно най-висока степен на либерализиране на търговията. Споразумението следва да обхване по същество цялата търговия със стоки между страните. Тарифните ставки по повечето тарифни линии  следва да отпаднат към момента на влизане в сила на споразумението. Целта на споразумението следва да бъде премахването на вносните мита и таксите с равностоен ефект и от двете страни, по правило в рамките на неповече от 7 години. Изключенията следва да бъдат сведени до минимум, като за най-чувствителните продукти следва да се предвидят специални разпоредби. Така например следва да се помисли за евентуалното въвеждане на тарифни квоти, по-дълги преходни периоди или други условия за някои селскостопански продукти.

               Преговорите във връзка с намаляването на тарифните ставки следва да се проведат на базата на митата, прилагани от ЕС erga omnes към датата на започване на преговорите, и митата, прилагани от Австралия erga omnes към същата дата.

               Следва да бъдат забранени всички мита или такси върху износа или всякакви мерки с равностоен ефект и да не бъдат въвеждани нови такива.

               Правила за произход

               Правилата за произход и разпоредбите относно административното сътрудничество следва да улесняват търговията и да бъдат опростени, и в същото време да отчитат стандартните правила за произход на ЕС и интересите на производителите от ЕС.

               Мерки за борба с измамите

               В отделна клауза от споразумението, посветена на постигането на по-добро административно сътрудничество, следва да се посочат процедурите и подходящите мерки, които страните могат да предприемат при констатирани случаи на липса на административно сътрудничество по митнически въпроси, нередности или измами.

               Отстраняване на административни грешки

               Следва също така да бъдат включени разпоредби за съвместно проучване на възможността да се приемат подходящи мерки в случай на грешки, допуснати от компетентните органи при прилагането на преференциалните правила за произход.

               Улесняване на митническата и търговската дейност

               Споразумението следва да включва разпоредби за улесняване на търговията между страните, като същевременно осигурява ефективен контрол. За тази цел споразумението следва да включва ангажименти във връзка с правилата, изискванията, формалностите и процедурите на страните, отнасящи се до вноса, износа и транзита.

               Споразумението следва да насърчава ефективното изпълнение и прилагане на международните правила и стандарти в митническата област и другите свързани с търговията процедури, в т.ч. разпоредбите на СТО, Споразумението на СТО за улесняване на търговията и инструментите на Световната митническа организация и ревизираната Конвенция от Киото.

               Споразумението следва да включва разпоредби за насърчаване обмена на най-добри практики и опит, свързани с конкретни сфери от взаимен интерес. Въпросните сфери могат да включват такива въпроси, като модернизирането и опростяването на правилата и процедурите, стандартизираната документация, тарифната класификация, прозрачността, взаимното признаване и междуведомственото сътрудничество.

               Споразумението следва да насърчава конвергенцията по отношение на улесняването на търговията, надграждайки относимите международни стандарти и инструменти, доколкото това е целесъобразно.

               Споразумението следва да насърчава ефективното и ефикасно зачитане на ПИС от страна на митническите органи по отношение на всички стоки под митнически контрол.

               Споразумението следва да вземе под внимание в разпоредбите за улесняване на търговията предизвикателствата, пред които са изправени МСП, и същевременно да осигури равнопоставеността на всички стопански субекти.

               Споразумението следва да има за цел съставянето на Протокол за административна взаимопомощ по митническите въпроси, който да обхване съдействието в случаите на разследване на митнически измами (включително съдействието при поискване, спонтанното съдействие и поверителността).

               Нетарифни бариери

               В споразумението следва да се предвиди съответно решение на свързани с търговията регулаторни въпроси и във връзка с нетарифните бариери (НТБ). За тази цел със споразумението следва да се забрани всякаква забрана, ограничение или друга НТБ за търговията, които не са обосновани с изложените по-долу общи изключения и които могат да бъдат окачествени като средство за произволна дискриминация или прикрито ограничение на търговията между страните. Приоритетно внимание следва да се отдели на разпоредбите и процедурите, които следва да бъдат включени, за да се осигури премахването на неоправданите нетарифни пречки пред търговията.  В споразумението също така следва да се предвидят подходящи процедури за предотвратяване на НТБ и на други ненужни пречки пред търговията.  В споразумението следва да се засегнат и изискванията във връзка с локализацията.

               Въпросите, свързани с НТБ за конкретни продукти, следва да бъдат решавани на основата на отправено искане и предложение във връзка с него, едновременно с консултациите относно тарифните отстъпки. Предвид значението, което се отдава на прокарването на целите на споразумението и на подобряването на пазарния достъп до равнище, по-високо от осигуряваното с хоризонталните правила, споразумението следва да включва за всеки сектор конкретни ангажименти във връзка с НТБ.

               Споразумението следва да включва разпоредби относно държавните търговски предприятия, като едновременно с това бъдат подложени на оценка всякакви възможни нарушения на конкуренцията и бариери пред търговията, които могат да бъдат създадени от последната.

               Технически регламенти, стандарти и процедури за оценка на съответствието

               Наред с потвърждаването на разпоредбите на Споразумението на СТО за техническите пречки пред търговията, страните също така следва да въведат разпоредби, които надграждат и допълват подобни разпоредби с цел улесняване на взаимния достъп до своите пазари.

               Споразумението следва да съдържа определен брой общи принципи (като например принципите за пропорционалността, недопускането на неоправдани ограничения, прозрачността и недопускането на дискриминация) и разпоредби, които надграждат и допълват правилата на СТО. Наред с другото, целите следва да включват увеличаването на прозрачността; насърчаването на добрата регулаторна практика; възприемането на относимите международни стандарти; търсенето на начина за осигуряване на съвместимост и конвергенция на техническите регламенти на основата на международните стандарти; рационализирането на изискванията за изпитване и сертифициране, например посредством прилагането на основан на риска подход за оценяване на съответствието (включително прилагането на декларация за съответствие в сектори, в които това е възможно и подходящо) и разпоредби, имащи за цел постигането на съвместимост на изискванията за изпитване в няколко приоритетни сектора и насърчаващи прибягването до акредитацията.

               Споразумението следва да съдържа разпоредби, целящи да се подобри разпространението на информацията сред вносителите и износителите.

               Преговорите следва да засегнат и връзката между споразумението и съществуващото Споразумение за взаимно признаване с цел подобряване на неговото прилагане и осигуряване на по-ефикасно сътрудничество.

               Санитарни и фитосанитарни мерки

               Страните следва да се опират и да надхвърлят заложеното в Споразумението на СТО за санитарните и фитосанитарните мерки, като имат за цел да бъде улеснен достъпът до пазара на всяка от страните при едновременно опазване на живота и здравето на хората, животните и растенията. Главата относно санитарните и фитосанитарните мерки следва да обхване такива въпроси, като прозрачността, пропорционалността, неоправданото забавяне, хармонизацията, признаването на еквивалентността и алтернативните мерки, регионализацията, процедурите за контрол, проверка и одобрение, одитите, проверките на вноса, неотложните мерки, одобрението на предприятия без предварително посещение на място, продължаването на прилагането на процедурите за издаване на разрешения за цялата територия на ЕС (единствен субект), регулаторното сътрудничество, подобреното сътрудничество по въпросите на антимикробната резистентност, както и създаването на механизъм за намиране на спешно решение на конкретни свързани с търговията опасения, отнасящи се до санитарните и фитосанитарните мерки.

               Преговорите следва да се проведат при спазване на разпоредбите на указанията за водене на преговори, приети от Съвета на 20 февруари 1995 г. (документ 4976/95 на Съвета).

               Хуманно отношение към животните

               Споразумението следва да насърчи трайното сътрудничество и обмен по въпросите на хуманното отношение към животните, с оглед обсъждане, наред с другото, поемането на възможни ангажименти по отношение на еквивалентността във връзка с хуманното отношение към животните между страните.

               Защитни мерки

               Споразумението следва да включва клауза относно защитните мерки, предвиждаща възможност за всяка от страните да предприеме подходящи мерки в съответствие със Споразумението на СТО за прилагането на член ХІХ от ГАТТ 1994 или Споразумението на СТО за защитните мерки. В споразумението също така следва да се предвиди, че подобни защитни мерки следва да смущават във възможно най-ниска степен двустранната търговия.

               За да се постигне максимален ефект от поетите ангажименти във връзка с либерализирането и да се осигури необходимата защита, като се отчитат особеностите на чувствителните сектори, споразумението по принцип следва да съдържа двустранна предпазна клауза, по силата на която всяка от страните да може — частично или изцяло — да премахне преференциите в случаите, когато евентуално увеличение на вноса на даден продукт от другата страна причинява или има опасност да причини сериозна вреда на нейната национална индустрия.

               Антидъмпингови и изравнителни мерки

               Споразумението следва да включва клауза относно антидъмпинговите и изравнителните мерки, която да предвижда възможност за всяка от страните да предприеме подходящи мерки срещу субсидиите, имащи дъмпингов и/или изравнителен ефект, в съответствие със Споразумението на СТО за прилагането на член VІ от ГАТТ 1994 или Споразумението на СТО за субсидиите и изравнителните мерки. В споразумението също така следва да бъдат включени ангажименти отвъд рамките на правилата на СТО в тази сфера и съобразени с правилата на ЕС и предишни споразумения.

               В споразумението следва да се признае фактът, че плащанията в рамките на „зелената кутия“ не водят до смущения в търговията, поради което не би трябвало да бъдат обект на антидъмпингови или антисубсидийни мерки.

               Търговия с услуги, преки чуждестранни инвестиции и цифрова търговия

               В съответствие с член V от ГАТС споразумението следва да обхване съществен дял от секторите и всички видове доставки. От приложното поле на споразумението следва априорно да бъдат изключени единствено аудиовизуалните услуги, заедно с предоставяните услуги и извършваните дейности в процеса на упражняване на държавна власт. Преговорите следва да имат за цел постепенното и на реципрочна основа либерализиране на търговията с услуги и на преките чуждестранни инвестиции посредством премахване на ограниченията за достъпа до пазара и националното третиране, отвъд ангажиментите, поети от страните в рамките на СТО, и направените предложения в контекста на преговорите по Споразумението за търговията с услуги. Споразумението следва да включва правила относно свързаните с преките чуждестранни инвестиции изисквания за постигнати резултати.

               Освен това споразумението следва да съдържа регулаторни правила. За тази цел преговорите следва да обхванат такива въпроси, като:

               ·регулаторните разпоредби относно прозрачността и взаимното признаване;

               ·хоризонталните разпоредби относно националната нормативна уреда, например такива, които осигуряват безпристрастност и законосъобразност на процедурите във връзка с издаването на лицензии и изискванията и процедурите във връзка с квалификацията, и

               ·регулаторните разпоредби за конкретни сектори, сред които: далекосъобщителните услуги, финансовите услуги, услугите за доставка и услугите в областта на международния морски транспорт.

               С оглед на растящата цифровизация на търговията преговорите следва да доведат до изработването на правила, засягащи цифровата търговия и трансграничните потоци от данни, електронните доверителни и автентификационни услуги, непоисканите търговски съобщения за целите на прекия маркетинг, както и в отговор на необосновани изисквания във връзка с локализирането на данни, без при това да се предоговарят, нито да се накърнява прилагането на правилата на ЕС за защита на личните данни.

               Споразумението може да включва процедурни ангажименти във връзка с влизането и пребиваването на физически лица за професионални цели съобразно ангажиментите на страните в режим 4. Никоя разпоредба на споразумението обаче не бива да е пречка за страните да прилагат своето национално законодателство и нормативни и други изисквания по отношение на влизането и пребиваването, при условие че, като правят това, те не заличават или намаляват ползите, произтичащи от споразумението. Съществуващите в ЕС законодателни, нормативни и други изисквания по отношение на условията на труд и трудовите права следва да продължат да се прилагат.

               Споразумението следва да препотвърди правото да бъде регулирана стопанската дейност в името на обществения интерес, с оглед постигането на легитимни цели на обществената политика, като например опазването и подобряването на общественото здраве, социалните услуги, общественото образование, безопасността, околната среда, обществения морал, социалната закрила или защитата на потребителите, неприкосновеността на личния живот и защитата на данните, както и насърчаването и опазването на културното многообразие. Високото качество на обществените услуги в ЕС следва да се съхрани в съответствие с Договора за функционирането на Европейския съюз (ДФЕС), и по-специално в съответствие с Протокол № 26 относно услугите от общ интерес, и като се вземат предвид направените от ЕС резерви в тази област, в т.ч. ГАТС.

               Движение на капитали и плащания

               Споразумението следва да има за цел премахването на ограниченията за текущите плащания и движения на капитала, свързани с либерализирани по смисъла на същото споразумение трансакции, както и да включва отлагателна клауза. То следва да включва защитни разпоредби и разпоредби за изключение (например отнасящи се до Икономическия и паричен съюз на Европейския съюз и платежния баланс), които следва да са в съответствие с разпоредбите на ДФЕС относно свободното движение на капитали.

               Права върху интелектуалната собственост

               Споразумението следва да допълва и надгражда Споразумението за свързаните с търговията аспекти на правата върху интелектуалната собственост (ТРИПС), като си поставя за цел осигуряването на адекватно и ефективно равнище на закрила и упражняване на правата върху интелектуалната собственост.

               Главата относно ПИС следва да обхване такива теми, като авторското право и свързаните с него права, марките, дизайните, патентите, правната закрила на сортовете растения, неподлежащата на разгласяване информация, в т.ч. търговската тайна, географските означения и подобреното правоприлагане. Споразумението следва да се стреми към подобряване на ефективността на прилагането на ПИС, включително в цифровата среда и в граничен контекст (в т.ч. по отношение на износа).

               В рамките на споразумението следва да се установят подходящи механизми за сътрудничество между страните в подкрепа на прилагането на главата относно ПИС, а също и редовен диалог по въпроси на интелектуалната собственост с цел насърчаване на обмена на информация за постигнатия съответен законодателен напредък, обмяна на опит по правоприлагането и консултиране във връзка с трети държави.

               Географски означения

               Споразумението следва да предостави пряка закрила в рамките на одобрен от страните списък от географски означения (вина, спиртни напитки, селскостопански продукти и храни), при високо равнище на закрила на основание член 23 от ТРИПС, включваща наподобяването, подобреното правоприлагане, съжителството с добросъвестно придобити предишни марки, защитата срещу последващи заявки за марки, имащи родов характер, и възможността за добавяне на нови географски означения. В него следва да намерят място въпроси, отнасящи се до индивидуалните по-ранни права, например свързаните със сортовете растения, марките, генеричните или други легитимни по-ранни употреби. Наред с това, преговорите ще включват договорености във връзка със закрилата на географските означения на пазарите на трети държави.

               В хода на преговорите следва да се даде адекватен отговор на въпроса за връзката между споразумението и съществуващото Споразумение ЕС-Австралия относно вината.

               Обществени поръчки

               Споразумението следва да цели осигуряването на пълен и подобрен достъп до пазарите за обществени поръчки, при едновременно отчитане на новите моменти във връзка с присъединяването на Австралия към Споразумението на СТО за държавните поръчки (СДП). Това предполага включването на цялостно и взаимно приемливо обхващане на обществените поръчки на всички равнища на управление, държавните предприятия и предприятията със специални или изключителни права, и поръчките за стоки, услуги и строителни работи. Като правят това, страните отчитат особеностите и чувствителността на определени аспекти на съответната среда за обществени поръчки на всяка от тях. В споразумението следва да се обмисли възможността за включване и на ангажименти за публично-частни партньорства/концесии съобразно съответното законодателство в тази област. Страните признават важната роля на принципа на националното третиране с оглед осигуряването на третиране, което е не по-малко благоприятно от предоставяното за установените на местно ниво доставчици или такива на услуги.

               Процедурните ангажименти следва да се основават на правилата, процедурите и изискванията, установени в рамките на СДП на СТО. По-специално ангажиментите следва да гарантират надлежно спазване на процедурите (в т.ч. например механизми за ефективен преглед) и прозрачност при обхванатите обществени поръчки. Следва да се обмисли използването на специален език за целите на прозрачността, за да се осигури яснота във връзка с приложимите процедурни правила и наличните възможности за обществени поръчки, с което да се предостави на стопанските субекти лесно достъпна информация.

               Търговия и конкуренция

               Споразумението следва да включва разпоредби относно конкуренцията, засягащи правилата за конкуренция и осигуряването на тяхното прилагане.

               Споразумението следва да съдържа разпоредби относно субсидиите. Освен това, то следва да засегне и държавните предприятия, определени монополи и предприятията, на които са предоставени особени права или привилегии.

               Малки и средни предприятия

               Споразумението следва да включва отделна глава, посветена на МСП. То следва да подпомогне МСП да се възползват в пълна степен от търговските възможности, предоставени от споразумението, включително чрез договорености за обмен на информация относно изискванията за достъп до пазара и подходяща институционална структура.

               Търговия и устойчиво развитие

               Споразумението следва да включва разпоредби относно трудовите и екологични аспекти на търговията и устойчивото развитие, които са от значение в един търговски контекст, както и в контекста на преките чуждестранни инвестиции. То следва да включва разпоредби, поощряващи възприемането и ефективното прилагане на относимите международно договорени принципи и правила, в т.ч. основните трудови норми и основополагащи конвенции на Международната организация по труда (МОТ) и многостранните екологични споразумения, включително свързаните с изменението на климата.

               Споразумението следва да препотвърди правото на страните да приемат нормативна уредба в сектора на труда и на околната среда, която да е в съзвучие с техните международни ангажименти, в стремеж за осигуряване на високи нива на закрила. То следва да включва разпоредби относно трудовите и екологичните нива на закрила, които не бива да бъдат занижени с оглед насърчаване на търговията и на преките чуждестранни инвестиции. Това означава да се включи ангажимент да не се правят дерогации от местното трудово или екологично законодателство или да не се допуска неприлагането му.

               Споразумението следва да насърчава евентуалния по-голям принос на търговията и на преките чуждестранни инвестиции за устойчивото развитие, включително като се съсредоточи върху такива области, като улесняването на търговията с щадящи околната среда и климата стоки и услуги и насърчаването на доброволни схеми за гарантиране на устойчивост и на корпоративната социална отговорност, съобразявайки се с международно признатите инструменти.

               Споразумението също така следва да съдържа ангажименти, насърчаващи търговията с придобити на законно основание и устойчиво управлявани природни ресурси, по-специално във връзка с биологичното разнообразие, дивата природа, продуктите на горското стопанство, риболова, и да обхване относимите международни инструменти и практики. Освен това то следва да насърчава търговията, благоприятстваща нискоемисионното и устойчиво на изменението на климата развитие.

               В споразумението следва да се предвидят подходящи разпоредби за ефективното прилагане и проследяване на въздействието на тези разпоредби, както и процедури за разрешаване на всякакви спорове, възникващи между страните, а също така да се предвиди участието на гражданското общество.

               Енергийни материали и суровини

               Споразумението следва да включва разпоредби, засягащи свързаните с търговията и преките чуждестранни инвестиции аспекти на енергийните материали и суровините. То следва да има за цел осигуряването на отворена, прозрачна, недопускаща дискриминация и предсказуема бизнес среда и ограничаването на антиконкурентните практики в тази област. Споразумението също така следва да включва правила, които подкрепят и допълнително насърчават търговията и преките чуждестранни инвестиции в сектора на енергията от възобновяеми източници. Освен това споразумението следва да разшири сътрудничеството в гореспоменатите области.

               Прозрачност на регламентите

               Споразумението следва да включва разпоредби относно:

               ·Публикуването, включително като се направят публично достояние мерките с обща приложимост, по недискриминационен начин и в разумен срок на коментарите по предложения за мерки с обща приложимост.

               ·Допитванията и лицата за контакт, със съответните механизми за отговор на допитванията от страна на заинтересованите страни във връзка с предлагани или влезли в сила мерки.

               ·Административните производства, основани на и в съответствие със закона, които гарантират, че информацията за действието на мерките с обща приложимост е достъпна за заинтересованите лица и че на засегнатите от производството се предоставя подходяща възможност да изложат своето становище преди предприемането на окончателно административно действие.

               ·Подходящите възможности за преглед и обжалване на административно действие в областите, влизащи в обхвата на споразумението.

               ·Насърчаването на качественото регулиране и добрите административни практики.

               Регулаторно сътрудничество

               Споразумението следва да включва хоризонтални въпроси относно регулаторната съгласуваност и прозрачността във връзка с разработването, приемането и прилагането на ефикасни, икономически ефективни и в по-голяма степен съвместими нормативни уредби, така че да бъде улеснена търговията. Споразумението следва да включва разпоредби за насърчаване на обмена на информация, по-добро използване на добрите регулаторни практики и подобрено регулаторно сътрудничество.

               За тази цел следва да се обмисли възможността за включване на разпоредби относно регулаторното сътрудничество в определени специфични области, които са извън обхвата на сегашната рамка, и за въвеждането на механизми за установяване на потенциалните пречки, които да бъдат отстранени в рамките на регулаторното сътрудничество.

               Институционални и заключителни разпоредби

               Следва да се установи ясна правна и институционална взаимовръзка между споразумението и Рамковото споразумение. По този начин следва да се осигури външната последователност, в частност по отношение на съществуването, прилагането, спирането и прекратяването на действието на съответните разпоредби.

               Със споразумението следва да се създаде висш орган, който да следи за неговото прилагане.  Доколкото е целесъобразно, могат да бъдат създадени комитети или работни групи в специфични области, които следва да функционират под шапката на висшия орган.

               Уреждане на спорове и медиация

               Споразумението следва да включва ефективен и имащ обвързващ за страните характер механизъм за уреждане на споровете в рамките на ускорена процедура, по-специално що се отнася до формирането на отделните състави и протичането на процедурите пред тях. Механизмът за уреждане на спорове следва да бъде прозрачен, отворен и иновативен. Той следва да включва разпоредби за гъвкав и бърз механизъм за медиация.

               Общи изключения

               Споразумението следва да включва общи изключения, приложими за относимите части на споразумението, в т.ч. във връзка със сигурността, платежния баланс, пруденциалния надзор и данъчното облагане.

               Автентични езици

               Споразумението, което следва да бъде еднакво автентично на всички официални езици на ЕС, следва да включва езикова клауза за тази цел.

               Други въпроси

               Споразумението следва да отчита важността на въпросите на защитата на потребителите и да подкрепи ефективната защита на потребителите, включително в условията на цифровата среда.

               След съответен анализ от страна на Комисията и предварително консултиране с Комитета „Търговска политика“, и в съответствие с Договорите на ЕС, Споразумението може да включва допълнителни разпоредби, свързани с търговските и икономическите връзки, когато в хода на преговорите е изразен взаимен интерес да се направи това.

                     (1)

                  http://eur-lex.europa.eu/legal-content/BG/TXT/?uri=CELEX:52016JC0051


title: Препоръка за РЕШЕНИЕ НА СЪВЕТА относно условията за предоговаряне на Паричното споразумение с Княжество Монако

text:
|

52011DC0023

	[pic] | ЕВРОПЕЙСКА КОМИСИЯ |Брюксел, 31.1.2011COM(2011) 23 окончателенПрепоръка заРЕШЕНИЕ НА СЪВЕТАотносно условията за предоговаряне на Паричното споразумение с Княжество МонакоОБЯСНИТЕЛЕН МЕМОРАНДУМПаричните споразумения бяха сключени между Европейската общност и Монако, Сан Марино и Ватикана с оглед на това да се даде правен израз на ангажиментите, които съществуваха между тези държави от една страна и Франция и Италия, от друга страна, преди въвеждането на еврото.Десет години след като еврото замени националните парични единици на Италия и Франция, използвани от Монако, Сан Марино и Ватикана, Съветът прикани Комисията да прегледа функционирането на паричните споразумения[1]. Резултатите от оценката бяха приети в Съобщение на Комисията относно функционирането на паричните споразумения с Монако, Сан Марино и Ватикана[2].Комисията заключи, че паричните споразумения не могат да останат в настоящия си вид с оглед подсигуряването на по-последователен подход в отношенията между Европейския съюз и държавите, страни по паричните споразумения. Въз основа на това на 16 октомври 2009 г. Съветът прие две решения за оправомощаване на Европейската комисия и Република Италия да предоговорят съществуващите споразумения. На 17 декември 2009 г. бе сключено ново парично споразумение с Ватикана[3], а с Република Сан Марино преговорите все още продължават.В настоящата проектопрепоръка за решение на Съвета се определят условията за предоговаряне на споразумението с Княжество Монако.Въпреки че в сключените с Ватикана и Сан Марино споразумения бяха необходими съществен брой изменения, обхватът на предоговарянето на паричното споразумение с Княжество Монако следа да бъде по-ограничен, тъй като страната вече прилага съответната банкова и финансова нормативна уредба на ЕС. В тази връзка Комисията предлага изменение на следните разпоредби:-  Таван за емисиите евромонетиПоради исторически причини таваните за годишните емисии на Монако, Сан Марино и Ватикана бяха определени по два различни начина (понастоящем на Монако е разрешено да изсича максимум 1/500 част от количеството монети, изсичани във Франция, а Ватиканът и Сан Марино имат фиксирани квоти), което доведе до съвсем различни резултати.С оглед осигуряването на равнопоставеност на всички страни по паричните споразумения, Комисията предложи въвеждането на нов еднообразен метод за изчисляване на таваните за емисиите евромонети , валиден за всички споразумения. Комисията предложи и повишаване на таваните за емисии за страните по паричните споразумения, така че да се позволи обращение на собствените им монети. Изсичаните в малки количества монети са обект на засилено търсене от страна на нумизматите. В резултат на това монетите, вместо да изпълняват първоначалната си цел на платежно средство, са държани като колекционерски артикули.В съответствие с новото споразумение с Ватикана и с предоговаряното в момента споразумение със Сан Марино, новите тавани за Монако ще бъдат съставени от фиксирана и променлива част:1.  Фиксираната част е предназначена да задоволи търсенето на нумизматите. Съгласно общи оценки общата стойност от около 2 340 000 евро следва да бъде достатъчна, за да обхване търсенето на колекционерския пазар.2.  Променливата част в случая на Монако ще се основава на средното количество монети на човек от населението, изсичани във Франция. Средният брой на монетите на човек от населението в Италия в година (n-1) ще бъде умножен по броя на жителите на Княжество Монако.3.  Избор на юрисдикцияНастоящите парични споразумения не дават на Европейския съюз каквито и да било лостове, в случай че държавите, подписали парични споразумения, не изпълняват задълженията си (напр. не транспонират навреме съответното законодателство на ЕС), освен крайната и следователно нежелателна възможност за едностранно оттегляне от споразумението. В тази връзка Комисията предлага Съдът на Европейския съюз да бъде избран за компетентен орган при разрешаването на спорове , които могат да възникнат в резултат на прилагането на паричните споразумения.-  Вид на споразумениетоВидът на паричното споразумение следва да се измени.-  Препоръка заРЕШЕНИЕ НА СЪВЕТАотносно условията за предоговаряне на Паричното споразумение с Княжество МонакоСЪВЕТЪТ НА ЕВРОПЕЙСКИЯ СЪЮЗ,като взе предвид Договора за функционирането на Европейския съюз и по-специално член 219, параграф 3 от него,като взе предвид препоръката на Комисията[4],като взе предвид становището на Европейската централна банка[5],като има предвид, че:4.  Европейският съюз е с компетентност в областта на паричните и валутни въпроси от датата на въвеждането на еврото;5.  Съветът следва да определя условията за водене на преговори и сключване на споразумения по въпросите на паричния или валутния режим.6.  На 26 декември 2001 г. Френската република от името на Европейската общност подписа парично споразумение с Княжество Монако.7.  Франция има дълготрайни парични връзки с Княжество Монако — факт, отразен в редица правни инструменти. Финансовите институции в Княжество Монако имат право да се рефинансират от френската национална банка (Банк дьо Франс), като също така участват в някои френски системи за разплащания при същите условия, които се прилагат и към френските банки.8.  На 10 февруари 2009 г. Съветът заключи, че Комисията следва да преразгледа действието на съществуващите споразумения и да обмисли възможността за повишаване на таваните за монетни емисии.9.  В своето Съобщение относно действието на паричните споразумения с Монако, Сан Марино и Ватикана[6] Комисията заключи, че паричното споразумение с Княжество Монако не може да остане в сегашния си вид с оглед на подсигуряването на по-последователен подход в отношенията между ЕС и държавите, с които е сключено парично споразумение.10.  В тази връзка паричното споразумение с Монако следва да бъде предоговорено с оглед изменение на тавана за монетни емисии, избиране на компетентна юрисдикция при евентуални спорове и свеждане на формàта на споразумението към новия общ формат. До сключването на ново споразумение между страните настоящото споразумение следва да остане в сила.ПРИЕ НАСТОЯЩОТО РЕШЕНИЕ:Член 1Френската република уведомява Княжество Монако относно необходимостта от изменение на действащото парично споразумение между нея, действаща от името на Европейския съюз, и Княжеството, което да бъде извършено при първа възможност, и предлага предоговаряне на съответните разпоредби на споразумението.Член 2Европейският съюз цели следните изменения при предоговарянето на споразумението с Княжество Монако:а) Споразумението се сключва между Европейския съюз, представляван от Френската република и Европейската комисия, и Княжество Монако.б) Преразглежда се методът за определяне на тавана за изсичаните от Монако евромонети. Новият таван се изчислява, като се използва метод, комбиниращ фиксирана част, която има за цел да предотврати прекомерните нумизматични спекулации с изсечени от Монако монети, като се задоволява търсенето на колекционерския пазар, и променлива част, изчислявана като средното емитиране на монети на човек от населението във Франция в годината n-1 се умножи по броя на жителите на Монако. Без да се засяга емитирането на колекционерски монети, споразумението определя минимален дял от 80 % за евромонети на Монако, които да бъдат пуснати в обращение по номинална стойност.в) Съдът на Европейския съюз се избира за орган, компетентен при споровете, които могат да възникнат в резултат на прилагането на споразумението. Ако ЕС или Монако смятат, че другата страна не е изпълнила задължение по паричното споразумение, те могат да отнесат въпроса към Съда. Решението на Съда ще бъде задължително за страните, които ще вземат необходимите мерки, за да се съобразят с него в рамките на период, който Съдът ще определи. Ако Европейският съюз или Монако не успеят да вземат необходимите мерки, за да се съобразят с решението в рамките на периода, другата страна може незабавно да прекрати споразумението.г) Форматът на паричното споразумение следва да се измени.Член 3Преговорите с Княжество Монако ще се водят от Френската република и Комисията от името на ЕС. Европейската централна банка участва пълноценно в преговорите и изявява съгласие в областта на своята компетентност. Френската република и Комисията представят проектоспоразумението на Икономическия и финансов комитет за становище.Член 4Френската република и Комисията имат право да сключат споразумението от името на Европейския съюз, освен ако Икономическият и финансов комитет или Европейската централна банка са на мнение, че споразумението трябва да бъде представено на Съвета.Адресати на настоящото решение са Френската република, Комисията и ЕЦБ.Съставено в Брюксел,За СъветаПредседател [1] Заключения на Съвета относно „Общи насоки за националните страни на евромонетите и изсичането на евромонети за обращение“, 2922-ро заседание на Съвета ЕКОФИН от 10 февруари 2009 г.[2] COM(2009) 359 окончателен, 14 юли 2009 г.[3] ОВ С 28, 4.2.2010 г., стр. 13.[4] ОВ C , , стр. .[5] ОВ C , , стр. .[6] COM(2009) 359.


title: Препоръка за решение на Съвета относно събитието „Европейска столица на културата” за 2011 г

text:
Важна правна забележка

|

52007PC0636

	[pic] | КОМИСИЯ НА ЕВРОПЕЙСКИТЕ ОБЩНОСТИ |Брюксел, 23.10.2007COM(2007) 636 окончателенПрепоръка заРЕШЕНИЕ НА СЪВЕТАотносно събитието „Европейска столица на културата” за 2011 г(представена от Комисията)Обяснителен меморандумРешение № 1622/2006/ЕО на Европейския парламент и на Съвета от 24 октомври 2006 г. за установяване на действията на Общността за „Европейска столица на културата“ за годините 2007—2019[1], урежда процедурата за определяне на Европейски столици на културата. Според член 2 от решението след 2009 г. два града от две държави-членки ще бъдат определяни за Европейски столици на културата последователно по хронологичния ред, определен в приложението към решението.Съгласно член 14 номинирането за европейски столици на културата за 2011 г. подлежи на преходни разпоредби, както следва.Съответните държави-членки представят номинациите си на Европейския парламент, Съвета, Комисията и Комитета на регионите не по-късно от четири години преди определеното начало на въпросното събитие.Европейската комисия сформира комисия за подбор, която изготвя доклад спрямо целите и характеристиките на това действие. Комисията за подбор се състои от водещи независими лица, които са експерти в областта на културата. Комисията за подбор представя своя доклад на Комисията, Европейския парламент и Съвета.Европейският парламент може да изпрати становище до Комисията относно номинациите не по-късно от три месеца след получаването на доклада.Съветът, в съответствие с препоръка на Комисията, изготвена в светлината на доклада на комисията за подбор, определя официално въпросните градове за годината, за която те са били номинирани.В съответствие с член 2 и приложението, преди края на 2006 г. Финландия представи номинацията си за 2011 г. за Turku, а Естония за и Tallinn.Комисията за подбор се събра на 4 юни 2007 г., за да разгледа номинациите. Разглеждането включваше изслушване на представители от градовете кандидати. Комисията за подбор изпрати доклада си на Комисията на 11 юни 2007 г., а по молба на същата, Комисията изпрати доклада до останалите институции.На базата на цялостна оценка на кандидатурите комисията за подбор, предлагайки същевременно някои подобрения, постигна консенсус да препоръча на институциите на Европейския съюз Tallinn и Turku да бъдат домакини на „Европейска столица на културата” през 2011 г.Комисията по култура и образование към Европейския парламент изпрати писмо до ГД „Образование и култура” на 13 септември, в продължение на получения доклад на комисията за подбор, за да информира за важните аспекти от разменените мнения по въпроса. В заключение, Комисията, съгласно член 14 от Решение № 1622/2006/ЕО, представи на Съвета приложената препоръка за официалното определяне съответно на Turku и Tallinn за събитието „Европейска столица на културата” за 2011 гПрепоръка заРЕШЕНИЕ НА СЪВЕТАотносно събитието „Европейска столица на културата” за 2011 гСЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейската общност,като взе предвид Решение № 1622/2006/ЕО на Европейския парламент и на Съвета за установяване на действията на Общността за събитието „Европейска столица на културата“ за годините 2007–2019.[2], и по-специално член 14 от него,като взе предвид доклада на комисията за подбор от септември 2007 г., предоставен на Комисията, Европейския парламент и Съвета в съответствие с член 14, параграф 2 от Решение № 1622/2006/ЕО,като отчете, че критериите, посочени в член 14, параграф 3 от Решение № 1622/2006/ЕО, са изцяло изпълнени,като взе предвид препоръката на Комисията от […] 2007 г.,РЕШИ:Член 1Turku и Tallinn се определят за „Европейска столица на културата“ за 2011 г., в съответствие с член 14 от Решение № 1622/2006/ЕО.Член 2Oпределените градове трябва да вземат необходимите мерки с цел да осигурят ефективното изпълнение на член 3 от Решение № 1622/2006/ЕО.Съставено в Брюксел на […] година.За СъветаПредседател […] [1] ОВ L 304 от 3.11.2006 г., стр.1[2] ОВ L 304 от 3.11.2006 г., стр.1


                           RESTREINT UE
                      ЕВРОПЕЙСКА
                      комисия
                                           Брюксел, 12.2.2014 г.
                                           СОМ(2014) 68 final
                                Препоръка за
                          РЕШЕНИЕ НА СЪВЕТА
 за разрешаване започването на преговори за споразумение между Европейския
съюз и Република Азербайджан относно правна рамка, уреждаща контрола върху
                        DESFA от страна на SOCAR
                                                           DECLASSIFY
                                                           le    29 JUIN 2015 ,
                             RESTREINT UE
 ---pagebreak---                                       RESTREINT UE
                            ОБЯСНИТЕЛЕН МЕМОРАНДУМ
1.      КОНТЕКСТ НА ПРЕДЛОЖЕНИЕТО
1.1     Непосредствена причина за настоящата препоръка
В контекста на плана за преструктуриране на Гърция Фондът за развитие на активите
на Република Гърция (HRADF) приватизира някои активи, които в момента са
собственост на Република Гърция (РГ). Сред тях са и акциите, които чрез HRADF
Република Гърция има в „Гръцки газопреносен системен оператор" АД (DESFA),
гръцкия оператор на газопреносна система (ОГПС).
HRADF отдели като предпочитан оферент за DESFA Държавната нефтена компания на
Република Азербайджан (SOCAR) — предприятие, установено в Азербайджан и
контролирано от Република Азербайджан. HRADF и SOCAR възнамеряват да сключат
споразумение за закупуване на акции (СЗА) чрез което, ако и когато се изпълнят всички
предварителни условия1, SOCAR ще придобие 66 % от дяловия капитал и правата на
глас в DESFA след сключването на СЗА („операцията"). Освен това c оглед на правата,
които РГ си запазва съгласно споразумението c акционерите (СА), което ще бъде
подписано от SOCAR и РГ, SOCAR ще придобие пълен контрол над DESFA едва след
сключването на СЗА.
1.2      Сега действаща нормативна уредба
В Директива 2009/73/ЕО на Европейския парламент и на Съвета от 13 юли 2009 г.
относно общите правила за вътрешния пазар на природен газ и за отмяна на Директива
2003/55/ЕО2 (Директива 2009/73/ЕО) са предвидени общи правила за вътрешния пазар
на природен газ. Накратко, в тази директива е определена нормативната уредба, която
 дава възможност за пълна либерализация на пазарите на газ в ЕС, по-специално по
 отношение на добива и доставката на газ. В същата директива са определени и общи
 правила за някои нелиберализирани части от веригата на стойността c цел да се
 гарантира, че конкуренцията в либерализираните части е равнопоставена. В последната
 категория попадат общите правила, приложими към някои видове инфраструктура,
 включително системи за пренос на газ, техните собственици и оператори, като DESFA.
 Общите правила относно газопреносните системи включват режим на отделяне
 съгласно член 9 от Директива 2009/73/ЕО, чиято цел е да гарантира, че ОГПС действат
 независимо от интересите нагоре и/или надолу по веригата на техните собственици. C
        Предварителните условия включват разрешение за сливане и сертифициране съгласно членове
        10 и 11 от Директива 2009/73/ЕО.
        OB L211 от 14.8.2009 г., стр. 94.
                                                                   DECLASSIFEE
                                                                  íe 29 JUIN 2015
                                                                                V.
                                       RESTREINT UE
 ---pagebreak---                                  RESTREINT UE
цел да се осигури съответствие c общите правила, приложими към ОГПС, в член 10 от
Директива 2009/73/ЕО е предвидена т.нар. „процедура за сертификация", чрез която
националният енергиен регулатор (НРО) проверява съответствието от страна на ОГПС
c изискванията, посочени в член 9 от Директива 2009/73/ЕО. В случай че ОГПС се
контролира или ще се контролира от (юридическо) лице или лица от трета държава, в
член 11 от Директива 2009/73/ЕО е предвидено, че освен съответствието c член 9 от
Директива 2009/73/ЕО при процедурата за сертифициране регулаторът трябва да
установи също така, че сертифицирането няма да изложи на риск сигурността на
енергийните доставки на държавата членка и на Европейския съюз, като се отчитат,
inter alia, правата и задълженията на Европейския съюз, произтичащи от
международното право, включително споразуменията c една или повече трети страни,
по които Европейският съюз е страна и в които са обхванати въпроси по сигурността на
енергийните доставки.
Комисията дава становище по проект на решение за сертифициране, изготвен от
националния регулатор, който след това приема окончателното решение за
сертифициране, след което може да бъде определен и ОГПС.
1.3      Прилагане на регулаторната уредба към настоящия случай
В член 9 от Директива 2009/73/ЕО са предвидени общите принципи на отделянето,
съгласно които лицата (юридически), контролиращи преносна система не могат в
същото време, пряко или косвено, да упражняват контрол над дружества, които
изпълняват функциите добив или доставка на газ и/или електроенергия. SOCAR е
дружество, което, inter alia, добива и доставя природен газ.
 В член 9 обаче е предвидена също така възможността за прилагане на алтернативни
 модели на отделяне, стига условията, предвидени в член 9, параграф 8, да са изпълнени,
 какъвто е случаят c DESFA. Поради това DESFA предвижда прилагането на условията
 за отделяне, посочени в глава IV от Директива 2009/73/ЕО, т.е. предвижда прилагането
 на т.нар. модел на независимия оператор на газопреносна система, или модел на
 НОГПС. Прилагането на този модел означава, че макар да има дейност в добива и
 доставката на газ, SOCAR може да придобие контрола над DESFA, при условие че по
 време на процедурата за сертифициране бъде установено, че той изпълнява всички
 условия за модела на НОГПС и ще продължи да ги изпълнява, докато е собственик на
 DESFA.
 В член 10, параграф 3 от Директива 2009/73/ЕО е предвидено изискването ОГПС да
 уведомяват НРО за всякакви планирани сделки, които могат да налагат преоценка на
 изпълнението от тяхна страна на условията по член 9 от същата директива. Поради това
 бъдещата операция, чрез която SOCAR ще придобие контрол над DESFA, изисква
 преоценка на изпълнението от страна на DESFA, по-специално на всички условия,
 свързани c модела на НОГПС.
                                                             DECLASSIFY
                                             3               Ie 29 JUIN 2015
                                  RESTREINT UE                  гУ*ч»ф··
 ---pagebreak---                               RESTREINT UE
SOCAR е установен в Република Азербайджан и е собственост на Република
Азербайджан. За подобни случаи в член 11 от Директива 2009/73/ЕО е предвидено, че
НРО (член 11, параграф 4) и Комисията (член 11, параграф 7) освен че проверяват
съответствието на ОГПС c условията от член 9, правят оценка също така дали
сертифицирането му няма да изложи на риск сигурността на енергийните доставки на
съответната държава членка и на Европейския съюз.
В член 11 е предвидено, че сертифициране се отказва, ако не бъде доказано, че
контролът от страна на лице от трета държава няма да изложи на риск сигурността на
енергийните доставки на съответната държава членка и на Европейския съюз. При
разглеждането на този въпрос НРО и Комисията отчитат правата и задълженията на
Европейския съюз по отношение на съответната трета държава, произтичащи от
международното право, включително евентуалните споразумения c една или повече
трети държави, по които Европейският съюз е страна и в които се обхващат въпросите
по сигурността на енергийните доставки.
В съображение 22 от Директива 2009/73/ЕО допълнително е изяснено, че:
„Сигурността на доставките на енергия е основен елемент от обществената
сигурност и следователно е неразривно свързана c ефективното функциониране на
вътрешния пазар на природен газ [...]. Функциониращите отворени пазари на газ и по-
специално мрежите и другите активи, свързани c доставката на газ, са от основно
значение за обществената сигурност [...]. По тази причина лица от трети държави
 следва да имат възможността да контролират газопреносна система единствено
 ако отговарят на изискванията за реално отделяне, които се прилагат в рамките на
 Общността. Без да се засягат международните ù задължения, Общността счита, че
 секторът на газопреносните системи е от голямо значение за нея и за това са
 необходими допълнителни защитни мерки за опазване на сигурността на енергийните
 доставки за Общността c цел да се избегнат всякакви заплахи за обществения ред и
 обществената сигурност и за благоденствието на гражданите на Съюза.
 Сигурността на доставките на енергия за Общността изисква по-специално оценка
 на независимостта на експлоатацията на мрежите, нивото на зависимост на
 Общността и отделните държави членки от доставка на енергия от трети
 държави, както и на третирането на вътрешната и външната търговия и на
 инвестициите в областта на енергията в дадена трета държава. Поради това
 сигурността на доставките следва да бъде оценявана в контекста на фактическите
 обстоятелства при всеки отделен случай, както и на правата и задълженията,
 произтичащи от международното право, по-специално от международните
 споразумения между Общността и съответната трета държава. Когато е уместно,
 Комисията се насърчава да представи препоръки за договаряне на съответни
 споразумения c трети държави, които разглеждат въпроса за сигурността на
 доставките на енергия за Общността, или да включи необходимите въпроси в други
  преговори c тези трети държави."
                                                           DECLASSIFIE
                                          4                Je 29 JUIN 2015
                                RESTREINT UE
 ---pagebreak---                                       RESTREINT UE
Към момента не съществува споразумение между Република Азербайджан, от една
страна, и Европейския съюз и/или Гърция, от друга, което да обхваща въпросите на
сигурността на енергийните доставки .
1.4      Опасения, на които трябва да се отговори c междуправителственото
         споразумение (МПС)
DESFA е собственик и оператор на газопреносната мрежа в Гърция, на връзките й със
съседните страни, в т.ч. Турция и България, както и на терминала за втечнен нефтен газ
Revithoussa. Освен това газопреносната мрежа на DESFA може в бъдеще да бъде
свързана c друга инфраструктура, необходима за преноса на газ към Гърция, както и
към други държави — членки на ЕС, и членки на енергийната общност, като това вече е
и запланувано. В тази връзка може да се посочи предвиждания трансадриатически
газопровод (TAP), който ще свързва преносната мрежа на DESFA c Италия и Албания и
ще подсили връзките й c Турция, а също и между системните връзки, които са все още
на по-ранен етап на планиране като междусистемната връзка Гърция - България (IGB),
която ще увеличи капацитета за пренос на газ между Гърция и България. Тези
междусистемни връзки се отразяват на държавите — членки на ЕС, и на членките на
енергийната общност, които са непосредствено свързани c мрежата на DESFA, но също
и на тези държави, които се снабдяват или могат да се снабдяват c природен газ през
 тях, например членките на ЕС Румъния и Унгария и членките на енергийната общност.
 Поради това DESFA има ключова роля за вноса на газ в ЕС и за неговото
 транспортиране към други държави — членки на ЕС, и на енергийната общност и
 следователно представлява стратегически актив, който засяга сигурността на
 енергийните доставки на Европейския съюз.
 Чрез своята връзка c Турция Гърция в момента е единствената входна точка в ЕС за
 газа, добиван в Азербайджан, включително за добивания от SOCAR. Предвижданият
 газопровод TAP и връзките нагоре по веригата ще увеличат значително обемите
 азербайджански газ, който може да бъде внасян в ЕС. Мрежата на DESFA обаче дава
 възможност за внос на газ и от други източници, включително руски газ (през
 България), ВНГ (през терминала за ВНГ Revithoussa), а в бъдеще и газ от различни
 източници, налични в Италия (чрез газопровода TAP, по който предстои да се предлага
 търговско и реално обратно подаване на газ).
         Съществуващите в момента правни инструменти са: i) Споразумение между правителството на
         Република Гърция и правителството на Република Азербайджан относно насърчаването и
         взаимната защита на инвестициите (подписано на 21 юни 2004 г., влязло в сила на 3.9.2006 r.); ii)
         Споразумение за партньорство и сътрудничество между Европейските общности и техните
         държави членки, от една страна, и Република Азербайджан, от друга (подписано на 18.5.2004 г.,
         влязло в сила на 1.11.2005 г.). В нито един от тези инструменти не се обхваща предвижданата
         тематична област на МПС.
                                                                            DECLASSINE
                                                                           le 29 JUIN 2015
                                        RESTREINT UE
 ---pagebreak---                                  RESTREINT UE
Докато правилата за отделяне, предвидени в Директива 2009/73/ЕО, следва да
гарантират, че преносната система се експлоатира независимо от интересите в добива и
доставките на свързаните предприятия, клаузата за третата държава предвижда
допълнителна проверка, ако ОГПС се контролира от лице или лица от трета държава.
Целта на тази проверка е да се гарантира, че сигурността на доставките за съответната
държава членка и за ЕС не се излага на опасност.
В настоящия случай подобен риск би могъл да бъде породен, inter alia, от:
(1)     Приемането от страна на Република Азербайджан на правителствени актове,
        поради които е невъзможно или трудно SOCAR или DESFA да изпълняват
        изискванията по отношение на третите държави, другите приложими
        законодателни актове на ЕС4 и задълженията по договора, тъй като се създава
        правна несигурност или противоречие в нормативните уредби на Азербайджан
        и ЕС;
(2)     Създаване на правна несигурност или на противоречия в нормативните уредби,
        които правят, inter alia, трудно или невъзможно реалното прилагане от страна
        на енергийните регулатори на ЕС или на съдилищата на ЕС на
        законодателството в случай на неизпълнение;
 (3)    Упражняването от страна на Република Азербайджан на правата й на
        собственик на SOCAR така, че SOCAR или DESFA да действат в нарушение на
        изискванията за третите държави, другите приложими законодателни актове на
        ЕС и задълженията по договора;
 (4)    Актове от страна на Република Азербайджан или заплахи за предприемане на
        актове, които пряко или косвено санкционират прилагането на
        законодателството на ЕС срещу SOCAR или DESFA, включително мерки
        относно доставката на природен газ за ЕС или условия за осъществяването й.
 1.5   Необходимост от МПС
 C оглед на потенциалните рискове, установени по-горе, сключването на
 междуправителствено споразумение (МПС) се счита за необходимо, за да се осигури
 възможност за евентуалното сертифициране на DESFA като субект, контролиран от
 НОГПС, чрез SOCAR, от страна на Република Азербайджан съгласно член 11 от
 Директива 2009/73/ЕО. МПС следва да гарантира чрез правнообвързващо споразумение
 в съответствие c международното право, че крайният собственик на DESFA —
 Република Азербайджан, ще действа в качеството си на суверенна държава, както и че
       Например по отношение обработката на данните и защитата на критичната инфраструктура.
                                                                                SñTi IE
                                                                           29 JUIN 2015
                                   RESTREINT UE
 ---pagebreak---                                       RESTREINT UE
ще упражнява правата си на собственик на SOCAR в пълно съответствие c
нормативната уредба на ЕС5.
Предлаганото решение на Съвета има за цел предприемането на мерки „за опазване на
сигурността на енергийните доставки за Общността c иел да се избегнат всякакви
заплахи за обществения ред и обществената сигурност в Общността и за
благоденствието на гражданите на Съюза6." Следователно предлаганата мярка има за
цел да предотврати евентуално отрицателно въздействие от предлаганото придобиване
на DESFA от SOCAR.
2.       ПРАВНИ ЕЛЕМЕНТИ НА ПРЕПОРЪКАТА
2.1    Компетентност на ЕС за сключване на МПС
Предметът на предлаганото МПС попада изцяло в приложното поле на вътрешните
общи правила:
(1)      Директива 2009/73/ЕО е част от третия енергиен пакет. В нея са определени
         общи правила за пазарите на газ като цяло и за ОГПС в частност.
         Като цяло c Директива 2009/73/ЕО е определена нормативната уредба за
         дейността на пазарите на газ в ЕС, включително задължения за обществена
         услуга, разрешаване на достъп до пазара, отделяне на ОГПС и операторите на
         разпределителни системи, нова инфраструктура, отваряне на пазара,
         регулаторен надзор, права и задължения на участниците на пазара и на ОГПС,
         например във връзка c отделянето, достъп на трети страни и инвестиции в
         мрежата.
         По-специално що се отнася до отделянето на ОГПС, подробни условия за
         прилагането на правилата за отделяне са посочени в член 9, членове 14—16 и в
         глава IV (членове 17—23) от Директива 209/73/ЕО. Освен това в член 10 от
         Директива 2009/73/ЕО е предвидена процедурата за сертифициране, която
         осигурява съответствие c правилата за отделяне. В член 11 е предвидена
         допълнителна процедура, която се прилага, ако собственикът на мрежата
         произхожда от трета държава и се налага да се направи оценка дали
         сертифицирането излага на риск сигурността на доставките.
 (2)     В член 8, параграф 6 от Регламент (ЕО) № 715/2009 на Европейския парламент
         и на Съвета от 13 юли 2009 г. относно условията за достъп до газопреносни
         мрежи за природен газ и за отмяна на Регламент (ЕО) № 1775/2005 (Регламент
         за природния газ)7 е предвидено приемането на мрежови кодекси, които
        Доколкото е необходимо, подобни изисквания могат да бъдат определени и по отношение на
        SOCAR като условие за сертифицирането му посредством други правни инструменти.
        Съображение 22 от Директива 2009/73/ЕО.
        OB L211 от 14.8.2009 г., стр.Зб.
                                                                    DECLASSIFIE
                                                                     j e 29 JUIN 2015
                                                7
                                       RESTREINT UE
 ---pagebreak---                                         RESTREINT UE
         уреждат подробно много въпроси, отнасящи се до дейността на ОГПС, докато
         в член 3 е уредена процедурата по сертифициране.
(3)       В Директива 2008/114/ЕО на Съвета от 8 декември 2008 г. относно
         установяването и означаването на европейски критични инфраструктури и
          оценката на необходимостта от подобряване на тяхната защита8 (Директива
          2008/114) са определени общи правила относно мерките за защита на
          критичните инфраструктури.
Тъй като предметът на предвижданото МПС попада в обхвата на вътрешните общи
правила — критерий, който гарантира изключителната компетентност на Европейския
съюз по отношение на сключването на международно споразумение по член 3,
параграф 2 от ДФЕС, както същата разпоредба се тълкува и от Съда в съдебната
практика във връзка c ERTA9 — само Европейският съюз има компетентност за
сключване на МПС c Република Азербайджан, насочено към осигуряване на гаранции
за това, че последната ще действа в качеството си на суверенна държава, както и когато
упражнява правата си на собственик на SOCAR, в пълно съответствие c нормативната
уредба на ЕС относно пазарите на газ.
 Освен това предлаганото съдържание на МПС по същество има за цел да гарантира, че
 нормативната уредба на ЕС се прилага правилно в рамките на ЕС и може да бъде
 изпълнявана. Следователно сключването на международното споразумение може да се
 счита за необходимо c оглед на това да се даде възможност на Европейския съюз да
 упражни вътрешната си компетентност, като се осигури допълнителна обосновка по
 член 3, параграф 2 от ДФЕС за изключителната компетентност на Европейския съюз за
 сключването на международно споразумение.
 2.2    Съдържание на препоръчваното МПС
 МПС следва да включва гаранции от страна на Република Азербайджан по следните
 аспекти:
 (1)       Собствеността на SOCAR върху DESFA се урежда само от правото на ЕС и
          националното право на Гърция;
 (2)       Република Азербайджан приема единствената юрисдикция на съдилищата на
           ЕС по въпроси, свързани c прилагането на правилата за отделяне и на други
         OB L 345, 23.12.2008 г., стр. 75-82.
         Дело 22/70 Комисията срещу Съвета [1971] ECR 263 във връзка c Европейското споразумение
         за работа на екипажите на превозните средства, извършващи международни превози (ERTA).
         Вж. също дело С-471/98, Комисията срещу Белгия (Open Skies); становище 1/03 [2006] ECR 1150
         по Конвенцията от Лугано, точка 116 и сл.; дело С-45/07, Комисията срещу Гърция, решение от
         12 февруари 2009 г., точки 16 и 17.
                                                                         DECLASSIF1E
                                                                         1е    29 JUIN 2015
                                                   8                          - - »· *
                                                                                1* '  •
                                         RESTREINT UE
 ---pagebreak---                               RESTREINT UE
      нормативно установени права и задължения, произтичащи от гръцкото право и
      това на ЕС, за DESFA;
(3)   Република Азербайджан не може да приема законодателни мерки, които
      засягат SOCAR и/или упражняването от страна на Република Азербайджан на
      контрол върху SOCAR, които водят до неспазване от страна на SOCAR или
      DESFA на задълженията им съгласно правото на ЕС, и по-специално
      упражняването на правомощията на националния регулатор, определени
       съгласно правото на ЕС, c цел следене и налагане на правните задължения на
       DESFA и SOCAR;
(4)    Република Азербайджан няма право да обвързва доставката на газ за ЕС или
       условията, при които се извършва тя, c въпроси, отнасящи се до прилагането на
       гръцкото право или това на ЕС към DESFA, нито да позволява на SOCAR да
       прави или да се опитва да прави това;
(5)    Република Азербайджан ще зачита изцяло гръцкото право и правото на ЕС,
       приложими към DESFA, включително правилата на ЕС за вътрешния пазар и
       законодателството на ЕС относно защитата на данните и защитата на
       критичната инфраструктура, и ще гарантира пълно съответствие c тях.
3.     ОТРАЖЕНИЕ ВЪРХУ БЮДЖЕТА
Препоръчваните действия нямат отражение върху бюджета.
                                                             DECLASSIFIE
                                                             ļe  29 JUIN 2015
                                          9
                                                                  « »V
                               RESTREINT UE
 ---pagebreak---                                 RESTREINT UE
                                     Препоръка за
                              РЕШЕНИЕ НА СЪВЕТА
  за разрешаване започването на преговори за споразумение между Европейския
съюз и Република Азербайджан относно правна рамка, уреждаща контрола върху
                             DESFA от страна на SOCAR
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално
член 218, параграфи 3 и 4 от него,
като взе предвид препоръката на Европейската комисия,
като има предвид, че:
(1)     Държавната нефтена компания на Република Азербайджан (SOCAR) —
         предприятие, установено в Азербайджан и контролирано от Република
         Азербайджан, има намерението да придобие контрола над „Гръцки
         газопреносен системен оператор" АД (DESFA), гръцкият оператор на
         газопреносна система.
(2)      В член 11 от Директива 73/2009 е предвидено, че в такива случаи е необходимо
         да се потвърди, че контролът от страна на лице или лица от трета държава
         върху собственика на газопреносната система или над нейния оператор не
         излага на риск сигурността на енергийните доставки за Европейския съюз.
(3)      В настоящия случай фактите означават, че: i) мрежата, експлоатирана от
         DESFA, представлява стратегически актив, който има значение за сигурността
         на енергийните доставки за Европейския съюз; ii) Република Азербайджан и
         SOCAR имат стратегически интереси, които не съответстват непременно на
         целите на законодателството на ЕС, приложимо към газопреносните мрежи.
         Оттук възникват опасения във връзка със сигурността на енергийните
         доставки, на които следва да се отговори.
 (4)     Чрез SOCAR DESFA в крайна сметка ще се контролира от Република
         Азербайджан и поради това подходящият правен инструмент, чрез който да се
         отговори на тези опасения, в настоящия случай е междуправителствено
         споразумение.
 (5)      Предметът на междуправителственото споразумение попада изцяло в обхвата
          на законодателството на ЕС. Освен това международното споразумение е
          необходимо, за да се даде възможност на Европейския съюз да упражни
          вътрешната си компетентност. Поради това сключването на такова
          междуправителствено споразумение е от изключителната компетентност на
          Европейския съюз.
                                                             DECLASSIFIE
                                            10               le 29 JUIN 2015
                                  RESTREINT TIF,
 ---pagebreak---                                    RESTREINT UE
   (6)     Поради това следва да бъдат започнати преговори c оглед сключването на
           междуправителствено споразумение c Република Азербайджан относно правна
           рамка, уреждаща контрола върху DESFA от страна на SOCAR, c цел да се
           гарантира, че предвижданото придобиване не излага на риск сигурността на
           енергийните доставки за Европейския съюз,
    ПРИЕ НАСТОЯЩОТО РЕШЕНИЕ:
                                           Член 1
   Комисията се упълномощава да договори, от името на Европейския съюз, споразумение
   между Европейския съюз и Република Азербайджан относно правна рамка, уреждаща
   контрола върху DESFA от страна на SOCAR.
                                           Член 2
    Указанията за водене на преговорите са дадени в приложението.
                                           Член 3
    Преговорите ще се водят в консултации c [да се добави от Съвета], който действа като
    специален комитет.
                                           Член 4
    Адресат на настоящото решение е Комисията.
    Съставено в Брюксел [...] на година.
                                            За Съвета
                                            [•••]
                                            Председател
                                                               DECLASSĪFIE
                                                              le 2 9 JUIN 2015
BG                                             n
                                    RESTREINT UE
 ---documentbreak---                        ЕВРОПЕЙСКА
                      комисия
                                          Брюксел, 12.2.2014 г.
                                          СОМ(2014) 68 final
                                          ANNEX 1
                              ПРИЛОЖЕНИЕ
Препоръка за РЕШЕНИЕ НА СЪВЕТА за разрешаване започването на преговори
  за споразумение между Европейския съюз и Република Азербайджан относно
      правна рамка, уреждаща контрола върху DESFA от страна на SOCAR
                                                DECLASSILE
                                               le 29 JUIN 2015
 ---pagebreak---    УКАЗАНИЯ ЗА ВОДЕНЕ НА ПРЕГОВОРИ ЗА СПОРАЗУМЕНИЕ МЕЖДУ ЕВРОПЕЙСКИЯ СЪЮЗ И
   РЕПУБЛИКА АЗЕРБАЙДЖАН ОТНОСНО ПРАВНА РАМКА, УРЕЖДАЩА КОНТРОЛА ВЪРХУ
   DESFA от СТРАНА HA SOCAR
   Споразумението следва да гарантира:
   Че контролът от страна на SOCAR и Република Азербайджан върху DESFA не излага
   на риск сигурността на енергийните доставки за Европейския съюз, като:
   (1)     гарантира, че гръцкото право и правото на ЕС, приложими към DESFA, както
           и техните евентуални бъдещи изменения, се прилагат изцяло; и
   (2)     те могат да бъдат напълно приведени в сила по отношение на DESFA, SOCAR
           и Република Азербайджан.
                                                               DECLASSIFIE
                                                               | е 29 JUIN 2015
BG                                           1                                      BG